Twee brand dood in botsingFoto: Verskaf. Twee mense is dood en twee ander ernstig beseer toe ŉ vragmotor en vier motors Dinsdag op die N1-Suid naby die Olifantsfontein-afrit in Centurion gebots het. Russel Meiring, woordvoerder van ER24, het gesê die wrakstukke van die motors is verspreid oor die hoofweg aangetref. “Een van die motors het aan die brand geslaan en was in vlamme gehul. Die brandweer het onmiddellik gereageer en kon die brand blus,” het Meiring gesê. Foto: Verskaf. In die uitgebrande motor was die liggame van ŉ man en ŉ vrou, het hy gesê. “Hulle is op die toneel dood verklaar.” Volgens Meiring is een insittende kritiek beseer terwyl ŉ ander gemiddelde beserings opgedoen het. Hulle is op die toneel behandel en deur ander nooddienste na nabygeleë hospitale gehaas vir verdere mediese behandeling. Die polisie ondersoek die voorval.